N á v r h
na predĺženie termínu použitia finančných prostriedkov vo výške  4,0 mil. Sk na výstavbu novej Chaty pod Rysmi, resp. rekonštrukciu chaty do 31. 12. 2003

	Vláda SR na návrh ministra školstva súhlasila s predĺžením termínu použitia finančných prostriedkov vo výške 4,0 mil. Sk s účelovým použitím na výstavbu novej Chaty pod Rysmi, resp. rekonštrukciu chaty, schválených uznesením vlády SR č. 395 z 9. 5. 2001 do 31. 12. 2002, čo vláda SR vyjadrila v zázname z rokovania vlády SR z 20. 3. 2002. Na základe uvedeného Ministerstvo financií SR žiadalo predložiť zúčtovanie uvedených finančných prostriedkov v termíne do 15. 1. 2003.

	Klub slovenských turistov sa listom obrátil na ministra školstva SR vo veci výstavby novej Chaty pod Rysmi, resp. rekonštrukcia  chaty, ktorej je Klub slovenských turistov spolu so Slovenským horolezeckým spolkom väčšinovým majiteľom, so žiadosťou o predĺženie termínu zúčtovania dotácie z 31. 12. 2002 na 31. 12. 2003.

	Vzhľadom na zložitosť problematiky a malé skúsenosti s projektovaním a výstavbou protilavínových zábran na Slovensku, ako aj na krátkosť stavebnej sezóny v danej lokalite       (t. č. je tam už sneh), Klub slovenských turistov požiadal Ministerstvo školstva SR o predĺženie termínu zúčtovania dotácie do 31. 12. 2003. Svoju žiadosť odôvodňujú aj tým, že pre legislatívnu, technickú i ekonomickú zložitosť celej veci nedokázali množstvo problémov prekonať tak, aby do 31. 12. 2002 mohli poskytnutú dotáciu zúčtovať.

	Po písomných vyjadreniach rezortu životného prostredia a rezortu pôdohospodárstva sa postupne ukazovala legislatívna nepriechodnosť výstavby chaty na novom mieste v národnej prírodnej rezervácii Mengusovská dolina. Štúdie a projekty sa orientovali, podobne ako rezortné posudzovanie vplyvov na životné prostredie, na dva rôzne varianty  riešenia, čo Klub slovenských turistov oberalo o čas. V podmienkach nad 2 000 m nadmorskej výšky je možné realizovať stavebné práce – aj s ohľadom na zákon o ochrane prírody a krajiny a nadväzujúce právne normy – od polovice júna do konca septembra, teda len tretinu roka.

	V zmysle horeuvedeného podľa oznámenia Ministerstva financií SR môže zmenu termínu použitia finančných prostriedkov v danom prípade schváliť len vláda SR. Z tohto dôvodu navrhujeme predĺženie termínu použitia finančných prostriedkov vo výške 4,0 mil. Sk na výstavbu novej Chaty pod Rysmi, resp. rekonštrukciu chaty do 31. 12. 2003.